作者:李世民
標題:帝京篇十首
內容:秦川雄帝宅，函谷壯皇居。綺殿千尋起，離宮百雉餘。連薨遙接漢，飛觀迥淩虛。雲日隱層闕，風煙出綺疏。巖廊罷機務，崇文聊駐輦。玉匣啟龍圖，金繩披鳳篆。韋編斷仍續，縹帙舒還卷。對此乃淹留，欹案觀墳典。移步出詞林，停輿欣武宴。雕弓寫明月，駿馬疑流電。驚雁落虛弦，啼猿悲急箭。閱賞誠多美，於茲乃忘倦。鳴笳臨樂館，眺聽歡芳節。急管韻朱弦，清歌凝白雪。彩鳳肅來儀，玄鶴紛成列。去茲鄭衛聲，雅音方可悅。芳辰追逸趣，禁苑信多奇。橋形通漢上，峰勢接雲危。煙霞交隱映，花鳥自參差。何如肆轍跡，萬裡賞瑤池。飛蓋去芳園，蘭橈遊翠渚。萍間日彩亂，荷處香風舉。桂楫滿中川，絃歌振長嶼。豈必汾河曲，方為歡宴所。落日雙闕昏，回輿九重暮。長煙散初碧，皎月澄輕素。搴幌玩琴書，開軒引雲霧。斜漢耿層閣，清風搖玉樹。歡樂難再逢，芳辰良可惜。玉酒泛雲罍，蘭殽陳綺席。千鐘合堯禹，百獸諧金石。得志重寸陰，忘懷輕尺璧。建章歡賞夕，二八盡妖妍。羅綺昭陽殿，芬芳玳瑁筵。佩移星正動，扇掩月初圓。無勞上懸圃，即此對神仙。以茲遊觀極，悠然獨長想。披卷覽前蹤，撫躬尋既往。望古茅茨約，瞻今蘭殿廣。人道惡高危，虛心戒盈蕩。奉天竭誠敬，臨民思惠養。納善察忠諫，明科慎刑賞。六五誠難繼，四三非易仰。廣待淳化敷，方嗣雲亭響。